CELEX: 32018D0136
Language: hr
Date: 2018-01-25 00:00:00
Title: Provedbena odluka Komisije (EU) 2018/136 оd 25. siječnja 2018. o imenovanju referentnog laboratorija Europske unije za slinavku i šap te o izmjeni Priloga II. Direktivi Vijeća 92/119/EEZ u pogledu referentnog laboratorija Europske unije za vezikularnu enterovirusnu bolest svinja (priopćeno pod brojem dokumenta C(2018) 299) (Tekst značajan za EGP. )

27.1.2018   
            
            
               HR
            
            
               Službeni list Europske unije
            
            
               L 24/3
            
         PROVEDBENA ODLUKA KOMISIJE (EU) 2018/136
   оd 25. siječnja 2018.
   o imenovanju referentnog laboratorija Europske unije za slinavku i šap te o izmjeni Priloga II. Direktivi Vijeća 92/119/EEZ u pogledu referentnog laboratorija Europske unije za vezikularnu enterovirusnu bolest svinja
   
      
         (priopćeno pod brojem dokumenta C(2018) 299)
      
   
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 92/119/EEZ od 17. prosinca 1992. o uvođenju općih mjera Zajednice za suzbijanje određenih bolesti životinja i posebnih mjera koje se odnose na vezikularnu enterovirusnu bolest svinja (1), a posebno njezin članak 24. stavak 2.,
   uzimajući u obzir Direktivu Vijeća 2003/85/EZ od 29. rujna 2003. o mjerama Zajednice za suzbijanje slinavke i šapa, o stavljanju izvan snage Direktive 85/511/EEZ i odluka 89/531/EEZ i 91/665/EEZ te izmjenama Direktive 92/46/EEZ (2), a posebno njezin članak 69. stavak 1.,
   budući da:
   
               (1)
            
            
               Direktivom 92/119/EEZ utvrđuju se opće Unijine mjere suzbijanja bolesti koje je potrebno primijeniti u slučaju izbijanja bolesti, među ostalima i vezikularne enterovirusne bolesti svinja. U točki 6. Priloga II. Direktivi 92/119/EEZ naveden je referentni laboratorij Europske unije za vezikularnu enterovirusnu bolest svinja koji je određen za obavljanje funkcija i dužnosti utvrđenih u Prilogu III. toj direktivi.
            
         
               (2)
            
            
               Direktivom 2003/85/EZ utvrđuju se minimalne mjere za suzbijanje bolesti koje je potrebno primijeniti u slučaju izbijanja slinavke i šapa. Direktivom 2003/85/EZ predviđa se, među ostalim, da je za obavljanje funkcija i dužnosti utvrđenih u Prilogu XVI. toj direktivi potrebno odrediti referentni laboratorij Europske unije za slinavku i šap. Zato je Provedbenom odlukom Komisije 2012/767/EU (3) imenovan referentni laboratorij Europske unije za slinavku i šap.
            
         
               (3)
            
            
               Slijedom obavijesti Ujedinjene Kraljevine u skladu s člankom 50. Ugovora o Europskoj uniji, laboratorij koji je naveden u Prilogu II. Direktivi 92/119/EEZ kao referentni laboratorij Europske unije za vezikularnu enterovirusnu bolest svinja, a potom Provedbenom odlukom 2012/767/EU imenovan kao referentni laboratorij Europske unije za slinavku i šap morat će obustaviti obavljanje svojih funkcija kao referentni laboratoriji Europske unije za te dvije bolesti.
            
         
               (4)
            
            
               Komisija je u bliskoj suradnji s državama članicama provela postupak odabira i imenovanja referentnog laboratorija Europske unije za slinavku i šap, uzimajući u obzir kriterije tehničke i znanstvene kompetencije laboratorija i stručnosti njegova osoblja.
            
         
               (5)
            
            
               Tim je postupkom za referentni laboratorij odabran konzorcij ANSES & CODA-CERVA kojega su osnovali Laboratory for Animal Health of the Agency for Food, Environmental and Occupational Health and Safety – ANSES (laboratorij za zdravlje životinja Agencije za zdravu i sigurnu hranu, okoliš i radnu sredinu), Maisons-Alfort, Francuska, i Veterinary and Agrochemical Research Centre – CODA-CERVA (veterinarski i agrokemijski istraživački centar), Uccle, Belgija.
            
         
               (6)
            
            
               Kako bi se izbjeglo prekidanje aktivnosti referentnog laboratorija Europske unije za slinavku i šap te novoimenovanom referentnom laboratoriju Europske unije omogućilo dovoljno vremena za postizanje pune operativnosti, mjere predviđene ovom Odlukom primjereno je primjenjivati od 1. siječnja 2019.
            
         
               (7)
            
            
               U znanstvenom mišljenju o vezikularnoj enterovirusnoj bolesti svinja i vezikularnom stomatitisu (4) Europska agencija za sigurnost hrane zaključila je da vezikularna enterovirusna bolest svinja više ne može izazvati epidemiju i moguće ju je brzo dijagnosticirati laboratorijskim testovima. Osim toga, epidemiološka situacija u pogledu vezikularne enterovirusne bolesti svinja u Europskoj uniji znatno se poboljšala, a zadnji slučajevi utvrđeni su samo s pomoću laboratorijskih testiranja uzoraka iz jednog malog područja jedne države članice. Od 2014. vezikularna enterovirusna bolest svinja više nije na popisu bolesti koje se moraju prijaviti (5) Svjetske organizacije za zdravlje životinja (OIE).
            
         
               (8)
            
            
               Iako će se direktive 92/119/EEZ i 2003/85/EZ prestati primjenjivati od 21. travnja 2021. u skladu s člankom 270. Uredbe (EU) 2016/429 Europskog parlamenta i Vijeća (6), bolest slinavka i šap navedena je na popisu u članku 5. stavku 1. te uredbe, dok je vezikularna enterovirusna bolest svinja navedena na popisu u Prilogu II toj uredbi. U skladu s člankom 275. te uredbe, popis bolesti u Prilogu II. potrebno je preispitati najkasnije do 20. travnja 2019. Iz prethodno navedenih tehničkih i znanstvenih razloga vezikularna enterovirusna bolest svinja ne zadovoljava kriterije za uvrštavanje na popis utvrđene u članku 5. stavku 3. Uredbe (EU) 2016/429.
            
         
               (9)
            
            
               K tome, vezikularna enterovirusna bolest svinja i ostale vezikularne bolesti obuhvaćene su određenim funkcijama i dužnostima utvrđenima za referentni laboratorij Europske unije za slinavku i šap u Prilogu XVI. Direktivi 2003/85/EZ i to posebno u pogledu sposobnosti nacionalnih referentnih laboratorija i referentnog laboratorija Europske unije postavljanja diferencijalne dijagnoze slinavke i šapa. Na temelju svih tih elemenata moguće je obustaviti određivanje referentnog laboratorija Europske unije za vezikularnu enterovirusnu bolest svinja.
            
         
               (10)
            
            
               Upućivanje na laboratorij naveden u Prilogu II. Direktivi 92/119/EEZ trebalo bi izbrisati. Prilog II. Direktivi 92/119/EEZ trebalo bi stoga na odgovarajući način izmijeniti.
            
         
               (11)
            
            
               Radi jasnoće, Provedbenu odluku 2012/767/EU trebalo bi staviti izvan snage s učinkom od 1. siječnja 2019., datuma kada će novoimenovani referentni laboratorij Europske unije za slinavku i šap preuzeti svoju funkciju i dužnosti.
            
         
               (12)
            
            
               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU ODLUKU:
   Članak 1.
   Konzorcij ANSES & CODA-CERVA koji su osnovali Laboratory for Animal Health of the Agency for Food, Environmental and Occupational Health and Safety – ANSES (laboratorij za zdravlje životinja Agencije za zdravu i sigurnu hranu, okoliš i radnu sredinu), Maisons-Alfort, Francuska, i Veterinary and Agrochemical Research Centre – CODA-CERVA (veterinarski i agrokemijski istraživački centar), Uccle, Belgija, imenuje se referentnim laboratorijem Europske unije za slinavku i šap na neodređeno razdoblje.
   Članak 2.
   U Prilogu II. Direktivi 92/119/EEZ briše se točka 6.
   Članak 3.
   Provedbena odluka 2012/767/EU stavlja se izvan snage s učinkom od 1. siječnja 2019.
   Upućivanja na Provedbenu odluku stavljenu izvan snage tumače se kao upućivanja na ovu Odluku.
   Članak 4.
   Ova se Odluka primjenjuje od 1. siječnja 2019.
   Članak 5.
   Ova je Odluka upućena državama članicama.
   
      Sastavljeno u Bruxellesu 25. siječnja 2018.
      
         
            Za Komisiju
         
         Vytenis ANDRIUKAITIS
         
            Član Komisije
         
      
   
   
      (1)  SL L 62, 15.3.1993., str. 69.
   
   
      (2)  SL L 306, 22.11.2003., str. 1.
   
   
      (3)  Provedbena odluka Komisije 2012/767/EU od 7. prosinca 2012. o imenovanju referentnog laboratorija EU-a za slinavku i šap i o stavljanju izvan snage Odluke 2006/393/EZ (SL L 337, 11.12.2012., str. 54.).
   
      (4)  Odbor za zdravlje i dobrobit životinja EFSA-e (AHAW); Znanstveno mišljenje o vezikularnoj enterovirusnoj bolesti svinja i vezikularnom stomatitisu. EFSA Journal 2012.;10(4):2631. [97 str.] doi:10.2903/j.efsa.2012.2631.
   
      (5)  Rezolucija br. 31 o izmjenama Kodeksa o zdravlju kopnenih životinja OIE-a, donesena na 82. općem zasjedanju Svjetske organizacije za zdravlje životinja (OIE), održanom od 25. do 30. svibnja 2014. u Parizu u Francuskoj.
   
      (6)  Uredba (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja te o izmjeni i stavljanju izvan snage određenih akata u području zdravlja životinja („Zakon o zdravlju životinja”) ( SL L 84, 31.3.2016., str. 1.).